Kryptoboomen

Venturekapitalisten Tim Draper sier at bitcoin kommer til å bli større enn Tesla, Hotmail og Skype til sammen. Uttalelsen kom som svar på et spørsmål han fikk denne helgen, om hvordan den populære kryptovalutaen kunne sammenlignes med de tre selskapene, som Draper tidlig investerte i.

– Dette er større enn internett, det er større en jernalderen og renessansen. Det er større enn den industrielle revolusjon, sier Draper ifølge CNBC.

På sitt meste var bitcoin rett oppunder 20.000 dollar (157.000 kroner) i midten av desember, men handles mandag kveld for rundt 8.900 dollar (70.000 kroner).

Tim Draper gjentar likevel sin spådom, som han også har tvitret tidligere, om at én bitcoin kommer til å være verdt 250.000 dollar, tilsvarende 1,9 millioner kroner, i 2022.